CELEX: 32012R0272
Language: lt
Date: 2012-02-07 00:00:00
Title: 2012 m. vasario 7 d. Komisijos deleguotasis reglamentas (ES) Nr. 272/2012, kuriuo Europos Parlamento ir Tarybos reglamentas (EB) Nr. 1060/2009 papildomas nuostatomis dėl Europos vertybinių popierių ir rinkų institucijos taikomų mokesčių kredito reitingų agentūroms  Tekstas svarbus EEE

28.3.2012   
            
            
               LT
            
            
               Europos Sąjungos oficialusis leidinys
            
            
               L 90/6
            
         KOMISIJOS DELEGUOTASIS REGLAMENTAS (ES) Nr. 272/2012
   2012 m. vasario 7 d.
   kuriuo Europos Parlamento ir Tarybos reglamentas (EB) Nr. 1060/2009 papildomas nuostatomis dėl Europos vertybinių popierių ir rinkų institucijos taikomų mokesčių kredito reitingų agentūroms
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2009 m. rugsėjo 16 d. Europos Parlamento ir Tarybos reglamentą (EB) Nr. 1060/2009 dėl kredito reitingų agentūrų (1), ypač į jo 19 straipsnio 2 dalį,
   kadangi:
   
               (1)
            
            
               2010 m. lapkričio 24 d. Europos Parlamento ir Tarybos reglamento (ES) Nr. 1095/2010, kuriuo įsteigiama Europos priežiūros institucija (Europos vertybinių popierių ir rinkų institucija) (2), 62 straipsnyje numatyta, kad Europos vertybinių popierių ir rinkų institucijos (EVPRI) pajamas turėtų sudaryti ne tik nacionalinių valdžios institucijų įnašai ir Sąjungos subsidija, bet ir šiai institucijai Sąjungos teisės aktuose nustatytais atvejais mokami mokesčiai;
            
         
               (2)
            
            
               siekiant veiksmingai naudoti EVPRI biudžetą ir kartu palengvinti valstybėms narėms ir Sąjungai tenkančią finansinę naštą, reikia užtikrinti, kad kredito reitingų agentūros padengtų bent visas su jų priežiūra susijusias sąnaudas. Finansiniais metais galintį susidaryti lėšų trūkumą kredito reitingų agentūros turėtų padengti kitais metais;
            
         
               (3)
            
            
               kredito reitingų agentūroms, kurių apyvarta viršija tam tikrą ribą, turėtų būti taikomas metinis priežiūros mokestis, siekiant tiek EVPRI, tiek kredito reitingų agentūroms suteikti biudžetinio tikrumo. Naujiems kredito reitingų rinkos dalyviams metinis priežiūros mokestis neturėtų tapti našta. Be to, planuojama, kad mažų kredito reitingų agentūrų priežiūros sąnaudos bus daug mažesnės, palyginti su didesnių kredito reitingų agentūrų priežiūros sąnaudomis. Todėl, vadovaujantis proporcingumo principu, reikėtų visiškai atleisti mažas kredito reitingų agentūras nuo metinio priežiūros mokesčio, jei kredito reitingų agentūros arba kredito reitingų agentūrų grupės, kuriai ji priklauso, metinė apyvarta neviršija tam tikros ribos;
            
         
               (4)
            
            
               siekiant užtikrinti sąžiningą ir aiškų mokesčių paskirstymą, atspindintį ir faktinę vieno subjekto priežiūros administravimo naštą, priežiūros mokestis turėtų būti apskaičiuojamas pagal kredito reitingų agentūrų apyvartą iš reitingavimo veiklos ir papildomų paslaugų, nes didesnių kredito reitingų agentūrų priežiūros sąnaudos yra didesnės nei mažų kredito reitingų agentūrų priežiūros sąnaudos. Be to, teikiant papildomas paslaugas reikalinga papildoma priežiūra, kadangi tenka stebėti, ar dėl papildomų paslaugų teikimo nekyla interesų konfliktų. Perskirstydamos pajamas kitiems ūkio subjektams grupės viduje, kad sumažėtų joms taikomi mokesčiai, kredito reitingų agentūros neturėtų išvengti sąžiningo mokesčių paskirstymo pagal šį reglamentą. EVPRI turėtų stebėti su tuo susijusius esminius pokyčius ir apie juos pranešti;
            
         
               (5)
            
            
               Sąjungoje įsikūrusioms kredito reitingų agentūroms turėtų būti taikomas registracijos mokestis, atitinkantis EVPRI sąnaudas, patiriamas tvarkant registracijos paraišką. Jei kredito reitingų agentūra teikia paraišką dėl struktūrizuotų finansinių priemonių reitingų teikimo, planuoja tvirtinti trečiosios valstybės agentūros reitingus arba turi filialų, jos paraiška yra sudėtingesnė, o paraiškos vertinimo sąnaudos didesnės. Todėl registracijos mokestis turėtų būti apskaičiuojamas, atsižvelgiant į šiuos veiksnius. Be to, paraiškų tvarkymo sąnaudos labai priklauso nuo paraišką pateikusios kredito reitingų agentūros dydžio. Kadangi naujai kredito reitingų agentūrai teikiant registracijos paraišką jos būsima apyvarta nežinoma, apskaičiuojant mokesčius visoms kredito reitingų agentūroms turėtų būti atsižvelgiama į darbuotojų skaičių, o ne apyvartą;
            
         
               (6)
            
            
               siekiant padengti trečiųjų valstybių kredito reitingų agentūrų sertifikavimo ir metines priežiūros sąnaudas, šiame reglamente turėtų būti numatyti mokesčiai, taikomi trečiosios valstybės kredito reitingų agentūroms, kurios teikia paraišką dėl sertifikavimo Sąjungoje pagal Reglamento (EB) Nr. 1060/2009 5 straipsnio 2 dalį. Šiuo atžvilgiu EVPRI būtinosios išlaidos susijusios su tokių trečiųjų valstybių kredito reitingų agentūrų sertifikavimu pagal Reglamento (EB) Nr. 1060/2009 5 straipsnio 3 dalį, kurioje numatyta procedūra panaši į Sąjungoje įsikūrusių kredito reitingų agentūrų registracijos procedūrą, ir su EVPRI išlaidomis, patiriamomis prižiūrint sertifikuotas kredito reitingų agentūras;
            
         
               (7)
            
            
               jei kredito reitingų agentūros atsiima savo paraišką registracijos ar sertifikavimo proceso metu, joms turėtų būti grąžinta dalis pirmiau sumokėto mokesčio už registraciją arba sertifikavimą, nes tokiais atvejais EVPRI sąnaudos, susijusios su paraiškos tvarkymu, sumažėja;
            
         
               (8)
            
            
               atsižvelgiant į galimus pokyčius ateityje, prireikus derėtų peržiūrėti ir atnaujinti ribas, iki kurių kredito reitingų agentūros atleidžiamos nuo metinių priežiūros mokesčių, ir registracijos ir sertifikavimo mokesčių dydžius. Komisija turėtų įvertinti tinkamą šių priemonių taikymą per ketverius metus nuo šio reglamento įsigaliojimo ir pranešti Europos Parlamentui ir Tarybai apie galimą poreikį šį reglamentą peržiūrėti;
            
         
               (9)
            
            
               nacionalinės kompetentingos institucijos patiria sąnaudas, vykdydamos užduotis, joms pavestas EVPRI pagal Reglamento (EB) Nr. 1060/2009 30 straipsnį, ir teikdamos EVPRI pagalbą kitais tame reglamente numatytais atvejais. Šios sąnaudos turėtų būti taip pat padengiamos iš kredito reitingų agentūrų mokamų mokesčių EVPRI. Siekiant neleisti kompetentingoms institucijoms patirti nuostolių arba gauti pelno už pavestų užduočių atlikimą ar EVPRI suteiktą pagalbą, EVPRI turėtų atlyginti tik tų nacionalinių kompetentingų institucijų patirtas faktines išlaidas;
            
         
               (10)
            
            
               šis reglamentas turėtų tapti pagrindu EVPRI teisei taikyti mokesčius kredito reitingų agentūroms. Siekiant nedelsiant supaprastinti veiksmingą ir produktyvią priežiūros ir vykdymo užtikrinimo veiklą, šis reglamentas turėtų įsigalioti trečią dieną po jo paskelbimo,
            
         PRIĖMĖ ŠĮ REGLAMENTĄ:
   I   SKYRIUS
   
      BENDROSIOS NUOSTATOS
   
   1 straipsnis
   Dalykas
   Šiame reglamente nustatomos taisyklės, kuriomis vadovaudamasi Europos vertybinių popierių ir rinkų institucija (EVPRI) taiko mokesčius kredito reitingų agentūroms už jų priežiūrą, registraciją ir sertifikavimą.
   2 straipsnis
   Visų priežiūros sąnaudų kompensavimas
   Iš kredito reitingų agentūroms taikomų mokesčių padengiamos:
   
               a)
            
            
               visos EVPRI patiriamos kredito reitingų agentūrų priežiūros, vykdomos pagal Reglamentą (EB) Nr. 1060/2009, sąnaudos, įskaitant kredito reitingų agentūrų registracijos ir sertifikavimo sąnaudas;
            
         
               b)
            
            
               visos sąnaudos, kompensuojamos kompetentingoms institucijoms, kurioms EVPRI pavedė užduotis pagal Reglamento (EB) Nr. 1060/2009 30 straipsnį;
            
         
               c)
            
            
               visos sąnaudos, kompensuojamos kompetentingoms institucijoms, kurios teikė pagalbą EVPRI pagal Reglamento (EB) Nr. 1060/2009 23c straipsnio 4 dalį ir 23d straipsnio 5 dalį.
            
         3 straipsnis
   Pagrindu imama apyvarta
   1.   Apskaičiuojant 5 straipsnyje, 7 straipsnio 1 dalyje ir 11 straipsnio 1–2 dalyse nurodytus mokesčius, pagrindu imama konkrečių finansinių metų (n) apyvarta laikomos kredito reitingų agentūros pajamos, skelbiamos praėjusių metų (n-1) jos audituotose ataskaitose ir gautos iš reitingavimo veiklos ir papildomų paslaugų.
   2.   Jei kredito reitingų agentūra veikė ne visus metus (n-1), pagrindu imamos pajamos apskaičiuojamos ekstrapoliuojant šią sumą visiems finansiniams metams.
   II   SKYRIUS
   
      MOKESČIAI
   
   4 straipsnis
   Mokesčių rūšys ir bendrieji mokėjimo būdai
   1.   Sąjungoje įsteigtoms kredito reitingų agentūroms, teikiančioms registracijos paraišką pagal Reglamento (EB) Nr. 1060/2009 14 straipsnio 1 dalį, taikomi tokių rūšių mokesčiai:
   
               a)
            
            
               metiniai priežiūros mokesčiai pagal 5 straipsnį;
            
         
               b)
            
            
               registracijos mokesčiai pagal 6 straipsnį.
            
         2.   Trečiosiose valstybėse įsteigtoms kredito reitingų agentūroms, teikiančioms sertifikavimo paraišką pagal Reglamento (EB) Nr. 1060/2009 5 straipsnio 2 dalį, taikomi tokių rūšių mokesčiai:
   
               a)
            
            
               fiksuoti metiniai priežiūros mokesčiai pagal 7 straipsnį;
            
         
               b)
            
            
               sertifikavimo mokesčiai pagal 8 straipsnį.
            
         3.   Mokesčiai mokami eurais. Jų mokėjimo būdai nurodyti 5 straipsnio 3 dalyje, 6 straipsnio 6 dalyje, 7 straipsnio 2 dalyje ir 8 straipsnio 2 dalyje.
   Už vėluojančius mokėjimus kasdien skaičiuojami delspinigiai, lygūs 0,1 % mokėtinos sumos.
   5 straipsnis
   Registruotų kredito reitingų agentūrų mokamas metinis priežiūros mokestis
   1.   Registruotai kredito reitingų agentūrai taikomas metinis priežiūros mokestis.
   Nukrypstant nuo pirmosios pastraipos, registruota kredito reitingų agentūra atleidžiama nuo metinio priežiūros mokesčio, jei jos visos pajamos, paskelbtos paskutinėje audituotoje ataskaitoje, nesiekia 10 mln. EUR arba jei ji priklauso kredito reitingų agentūrų grupei, kurios bendros visos pajamos nesiekia 10 mln. EUR.
   2.   Metinis priežiūros mokestis už konkrečius finansinius metus apskaičiuojamas taip:
   
               a)
            
            
               apskaičiuojant metinį priežiūros mokestį už konkrečius finansinius metus, pagrindu imamos numatomos išlaidos, susijusios su kredito reitingų agentūrų priežiūra ir įtrauktos į tų metų EVPRI biudžetą, sudarytą ir patvirtintą pagal Reglamento (ES) Nr. 1095/2010 63 straipsnį;
            
         
               b)
            
            
               apskaičiuojamo metinio priežiūros mokesčio už konkrečius finansinius metus atitinkamą sumą sudaro numatomos išlaidos pagal a punktą, atėmus visus metinius priežiūros mokesčius, taikomus sertifikuotoms kredito reitingų agentūroms už konkrečius finansinius metus pagal 7 straipsnį, ir pridėjus praėjusiais finansiniais metais susidariusį lėšų trūkumą;
            
         
               c)
            
            
               1 dalyje nurodytos registruotos kredito reitingų agentūros mokamas metinis priežiūros mokestis lygus atitinkamos sumos daliai, apskaičiuotai pagal tos kredito reitingų agentūros pagrindu imamos apyvartos ir visų registruotų kredito reitingų agentūrų, turinčių mokėti metinį priežiūros mokestį pagal 1 dalį, bendros pagrindu imamos apyvartos santykį.
            
         3.   Metinis priežiūros mokestis už konkrečius finansinius metus mokamas dviem įmokomis.
   Pirmoji įmoka, lygi dviem trečdaliams apskaičiuoto metinio priežiūros mokesčio, sumokama iki tų metų vasario mėn. pabaigos. Jei tuo metu pagrindu imama apyvarta dar nežinoma, EVPRI apskaičiavimams naudoja apyvartą, pateiktą pačioje paskutinėje paskelbtoje audituotoje ataskaitoje.
   Antroji įmoka sumokama iki rugpjūčio mėn. pabaigos. Antrosios įmokos sumą sudaro pagal 2 dalį apskaičiuotas metinis priežiūros mokestis, atėmus pirmosios įmokos sumą.
   EVPRI siunčia įmokų sąskaitas kredito reitingų agentūroms ne vėliau kaip 30 dienų iki atitinkamos mokėjimo datos.
   6 straipsnis
   Registracijos mokestis
   1.   Atskirų kredito reitingų agentūrų, teikiančių registracijos paraiškas, mokama registracijos mokesčio suma yra proporcinga paraiškos sudėtingumui ir kredito reitingų agentūros dydžiui, kaip nurodyta 2–5 dalyse.
   2.   Apskaičiuojant registracijos mokesčio dydį, atsižvelgiama į šiuos kriterijus:
   
               a)
            
            
               ar kredito reitingų agentūra ketina teikti struktūrizuotų finansinių priemonių reitingus;
            
         
               b)
            
            
               ar kredito reitingų agentūra turi filialą kitoje valstybėje narėje arba trečiojoje valstybėje;
            
         
               c)
            
            
               ar kredito reitingų agentūra planuoja tvirtinti reitingus.
            
         3.   Kai netinka nė vienas 2 dalyje nurodytas kriterijus, registracijos mokesčiai apskaičiuojami pagal darbuotojų skaičių taip:
   
               a)
            
            
               kredito reitingų agentūra, kurioje dirba iki 15 darbuotojų, moka 2 000 EUR;
            
         
               b)
            
            
               kredito reitingų agentūra, kurioje dirba 15–49 darbuotojai, moka 15 000 EUR;
            
         
               c)
            
            
               kredito reitingų agentūra, kurioje dirba 50 ar daugiau darbuotojų, moka 40 000 EUR.
            
         4.   Kredito reitingų agentūros, atitinkančios tik vieną iš 2 dalyje nustatytų kriterijų, moka tokius registracijos mokesčius pagal savo darbuotojų skaičių:
   
               a)
            
            
               kredito reitingų agentūra, kurioje dirba iki 15 darbuotojų, moka 10 000 EUR;
            
         
               b)
            
            
               kredito reitingų agentūra, kurioje dirba 15–49 darbuotojai, moka 40 000 EUR;
            
         
               c)
            
            
               kredito reitingų agentūra, kurioje dirba 50 ar daugiau darbuotojų, moka 100 000 EUR.
            
         5.   Kredito reitingų agentūros, atitinkančios bent du iš 2 dalyje nustatytų kriterijų, moka tokius registracijos mokesčius pagal savo darbuotojų skaičių:
   
               a)
            
            
               kredito reitingų agentūra, kurioje dirba iki 15 darbuotojų, moka 30 000 EUR;
            
         
               b)
            
            
               kredito reitingų agentūra, kurioje dirba 15–49 darbuotojai, moka 85 000 EUR;
            
         
               c)
            
            
               kredito reitingų agentūra, kurioje dirba 50 ar daugiau darbuotojų, moka 125 000 EUR.
            
         6.   Registracijos mokestis sumokamas visas, kai kredito reitingų agentūra teikia registracijos paraišką.
   7.   Jei kredito reitingų agentūra atsiima savo registracijos paraišką, dar EVPRI nespėjus pranešti jai, kad paraiška yra visiškai užpildyta pagal Reglamento (EB) Nr. 1060/2009 15 straipsnio 4 dalies antrą pastraipą, EVPRI grąžina tris ketvirtadalius sumokėto registracijos mokesčio. Jei paraiška atsiimama po šios datos, tačiau iki EVPRI priimant pagrįstą sprendimą įregistruoti agentūrą arba atmesti registracijos paraišką, EVPRI grąžina vieną ketvirtadalį sumokėto registracijos mokesčio.
   8.   Nukrypstant nuo 5 straipsnio, registruota kredito reitingų agentūra, kuriai taikomas metinis priežiūros mokestis pagal 5 straipsnio 1 dalį, savo registracijos metais moka pradinį priežiūros mokestį, lygų 500 EUR už kiekvieną visą mėnesį nuo registracijos datos iki finansinių metų pabaigos. Šis mokestis sumokamas visas, kai kredito reitingų agentūrai pranešama apie registraciją.
   7 straipsnis
   Fiksuotas sertifikuotų kredito reitingų agentūrų mokamas metinis priežiūros mokestis
   1.   Kredito reitingų agentūra, sertifikuota pagal Reglamentą (EB) Nr. 1060/2009, moka metinį priežiūros mokestį, lygų 6 000 EUR.
   Nukrypstant nuo pirmosios pastraipos, sertifikuota kredito reitingų agentūra atleidžiama nuo metinio priežiūros mokesčio, jei jos visos pajamos, paskelbtos paskutinėje audituotoje ataskaitoje, nesiekia 10 mln. EUR arba jei ji priklauso kredito reitingų agentūrų grupei, kurios bendros visos pajamos nesiekia 10 mln. EUR.
   2.   Sertifikuota kredito reitingų agentūra sumoka metinį priežiūros mokestį iki vasario mėn. pabaigos. EVPRI nusiunčia mokėjimo sąskaitą sertifikuotai kredito reitingų agentūrai ne vėliau kaip 30 dienų iki tos datos.
   8 straipsnis
   Sertifikavimo mokestis
   1.   Kredito reitingų agentūra, teikianti sertifikavimo paraišką, moka sertifikavimo mokestį, lygų 10 000 EUR.
   2.   Sertifikavimo mokestis sumokamas visas, kai kredito reitingų agentūra teikia sertifikavimo paraišką.
   3.   Jei kredito reitingų agentūra atsiima savo sertifikavimo paraišką, dar EVPRI nespėjus pranešti jai, kad paraiška yra visiškai užpildyta pagal Reglamento (EB) Nr. 1060/2009 15 straipsnio 4 dalies antrą pastraipą, EVPRI grąžina tris ketvirtadalius sertifikavimo mokesčio. Jei paraiška atsiimama po šios datos, tačiau iki EVPRI priimant pagrįstą sprendimą sertifikuoti agentūrą arba atmesti sertifikavimo paraišką, EVPRI grąžina vieną ketvirtadalį sertifikavimo mokesčio.
   4.   Nukrypstant nuo 7 straipsnio, sertifikuota kredito reitingų agentūra, kuriai taikomas metinis priežiūros mokestis pagal 7 straipsnio 1 dalį, savo sertifikavimo metais moka pradinį priežiūros mokestį, lygų 500 EUR už kiekvieną visą mėnesį nuo sertifikavimo datos iki finansinių metų pabaigos. Šis mokestis sumokamas visas, kai kredito reitingų agentūrai pranešama apie sertifikavimą.
   9 straipsnis
   Išlaidų kompensavimas kompetentingoms institucijoms
   1.   Iš kredito reitingų agentūrų registracijos, sertifikavimo ir priežiūros mokesčius renka tik EVPRI. Kompetentingos institucijos neturi teisės rinkti mokesčių iš kredito reitingų agentūrų, įskaitant ir tuos atvejus, kai šios institucijos atlieka užduotis EVPRI vardu pagal Reglamento (EB) Nr. 1060/2009 30 straipsnį.
   2.   EVPRI kompensuoja kompetentingai institucijai faktines sąnaudas, patirtas vykdant pavestas užduotis pagal Reglamento (EB) Nr. 1060/2009 30 straipsnį arba teikiant pagalbą EVPRI pagal to reglamento 23c straipsnio 4 dalį ir 23d straipsnio 5 dalį. Kompensuojamas sąnaudas sudaro visos fiksuotos ir kintamos sąnaudos, susijusios su pavestų užduočių atlikimu arba pagalbos teikimu EVPRI.
   III   SKYRIUS
   
      PEREINAMOJO LAIKOTARPIO IR BAIGIAMOSIOS NUOSTATOS
   
   10 straipsnis
   2011 m. mokesčiai
   1.   2011 m. registruotos kredito reitingų agentūros už 2011 m. moka pradinį priežiūros mokestį, lygų 500 EUR už kiekvieną visą mėnesį nuo registracijos datos, tačiau ne anksčiau kaip nuo 2011 m. liepos 1 d. iki 2011 m. gruodžio 31 d. Šis mokestis sumokamas visas iki 2012 m. balandžio mėn. pabaigos.
   Nukrypstant nuo pirmosios pastraipos, registruota kredito reitingų agentūra 2011 m. atleidžiama nuo priežiūros mokesčio, jei jos visos pajamos, paskelbtos paskutinėje audituotoje ataskaitoje, nesiekia 10 mln. EUR arba jei ji priklauso kredito reitingų agentūrų grupei, kurios bendros visos pajamos nesiekia 10 mln. EUR.
   2.   2011 m. sertifikuotos kredito reitingų agentūros už 2011 m. moka pradinį priežiūros mokestį, lygų 500 EUR už kiekvieną visą mėnesį nuo sertifikavimo datos, tačiau ne anksčiau kaip nuo 2011 m. liepos 1 d. iki 2011 m. gruodžio 31 d. Šis mokestis sumokamas visas iki 2012 m. balandžio mėn. pabaigos.
   Nukrypstant nuo pirmosios pastraipos, sertifikuota kredito reitingų agentūra 2011 m. atleidžiama nuo priežiūros mokesčio, jei jos visos pajamos, paskelbtos paskutinėje audituotoje ataskaitoje, nesiekia 10 mln. EUR arba jei ji priklauso kredito reitingų agentūrų grupei, kurios bendros visos pajamos nesiekia 10 mln. EUR.
   11 straipsnis
   Įsigaliojimas
   Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.
   
      Šis reglamentas yra privalomas visas ir tiesiogiai taikomas visose valstybėse narėse.
      Priimta Briuselyje 2012 m. vasario 7 d.
      
         
            Komisijos vardu
         
         
            Pirmininkas
         
         José Manuel BARROSO
      
   
   
      (1)  OL L 302, 2009 11 17, p. 1.
   
      (2)  OL L 331, 2010 12 15, p. 84.